ททท.พลิกฟื้นอุตสาหกรรมท่องเที่ยว ส่งเสริมเอกลักษณ์ของแต่ละภาค ส่งเสริมการท่องเที่ยวในชุมชน
นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยถึงแผนการส่งเสริมการตลาดในประเทศว่า ททท. จะมีการกระตุ้นการเดินทางท่องเที่ยวภายในประเทศ ภายใต้แคมเปญ “เที่ยวเมืองไทย Amazing ยิ่งกว่าเดิม” เพื่อต่อยอดทิศทางส่งเสริมตลาด 5 ภาค เน้นพาเที่ยวเมืองไทยอย่างอบอุ่น โดยมีการเสนอแคมเปญ “365 วันมหัศจรรย์เมืองไทย...เที่ยวได้ทุกวัน” ส่งเสริมเอกลักษณ์ของแต่ละภาค กระตุ้นการเดินทางท่องเที่ยวและก่อให้เกิดรายได้เข้าชุมชน ตลอดจนเป็นการผลักดันการท่องเที่ยวเชิงอาหารควบคู่สินค้า Luxury ดึงนักท่องเที่ยวกลุ่ม Gen-Y กลุ่มผู้มีรายได้สูงและกลุ่มครอบครัวคนรุ่นใหม่ททท. ยังคงเดินหน้าประชาสัมพันธ์การท่องเที่ยวไทย ตลาดในประเทศด้วยแคมเปญ “เที่ยวเมืองไทย Amazing ยิ่งกว่าเดิม” โดยสร้างประสบการณ์ การท่องเที่ยว ชดเชยช่วงเวลาที่พลาดโอกาสได้เดินทางจากการแพร่ระบาดของโควิด-19 ถือเป็นการตอกย้ำแคมเปญ “Visit Thailand Year 2022-2023 : Amazing New Chapters” เพื่อพลิกโฉมประเทศไทยนำเสนอประสบการณ์การท่องเที่ยว อีกทั้งเป็นการท่องเที่ยวที่รับผิดชอบต่อสิ่งแวดล้อม รวมไปถึงยกระดับภาพลักษณ์สู่การเป็น World Class Destination ให้นักท่องเที่ยวได้เข้ามาค้นหาและร่วมออกแบบการเดินทางด้วยตัวเองตลอดปี 2566ททท.คาดการณ์ว่า จะทำให้อุตสาหกรรมท่องเที่ยว ปี 2566 ให้กลับมาในอัตราร้อยละ 80  ของปี 2562 สร้างรายได้จากการท่องเที่ยวกว่า 1.73 ล้านล้านบาท แบ่งเป็นรายได้จากต่างประเทศ 970,000 ล้านบาท และรายได้หมุนเวียนจากตลาดคนไทย 760,000 ล้านบาท ขณะที่ภายใต้สถานการณ์ท่องเที่ยวที่เอื้ออำนวยในทุกด้าน (Best Case Scenario) คาดว่าจะมีรายได้รวมอยู่ที่ 2.38 ล้านล้านบาท ประกอบด้วยสัดส่วนของรายได้จากตลาดต่างประเทศ 1.5 ล้านล้านบาท และตลาดในประเทศ 880,000 ล้านบาท